User:Mataprasad dubey

महाभारत कालीन महत्व की नगरी भद्रावती (भाण्डेर)*

लेखक - माताप्रसाद दुबे

भाण्डेर - देश के अति प्राचीन नगरों में से एक हैं हमारा भाण्डेर अथवा भद्रावती नगर । ऐसा विद्वान मनीषियों के मुख से सुना है कि भाण्डेर का महत्व महाभारत काल में भी रहा है।

जब पाण्डव अज्ञातवास पर थे तब उनके द्वारा कुछ समय अज्ञातवास के रूप में कैमूर(भाण्डेर) पर्वत श्रृंखला पर स्थित सौन तलैया नामक कुण्ड पर रूके थे। ऐसी किवदंती है।

जन श्रुति साक्ष्यों के आधार पर भाण्डेर के इतिहास का वर्णन किया जाना संभव है। भाण्डेर का वर्तमान परिदृश्य से समझ आता है कि यहॉ पर पुरातात्विक अवशेष पौराणिक महत्व के हैं। हम देखतें हैं कि पुरानी भाण्डेर के चारों ओर आज भी परकोटा अवस्थित है जिसके तीन विशाल दरवाजे आज भी सुरक्षित है। इस परकोटे एवं दरबाजो से अनुमान लगाया जा सकता है कि निश्चित ही यहाँ किसी राजा की राजधानी रही होगी। प्राचीन भारत के इतिहास को देखने से पता चलता है कि पूर्व में जो भी सम्राट होते थे उनका एक राजदरबारी कवि होता था जो अपने राज्य एवं राजा का इतिहास काव्य अथवा कहानियों के रूप में लिखकर बखान करता था। भाण्डेर अथवा भद्रावती राज्य के राजा का भी इतिहास लिखा गया होगा।

परन्तु ऐसी कल्पना की जा सकती है कि उस समय राज्य पर भयानक प्राकृतिक संकट आया होगा और सब कुछ नष्ट हो गया हो। इसलिए इतिहास मिलना मुश्किल हो गया होगा।

परन्तु वर्तमान पुरातात्विक अवशेषों को आधार मानकर हम भाण्डेर के इतिहास की कल्पना कर सकते हैं। भाण्डेर एवं आसपास के बुजुर्गों से संपर्क कर कुछ जन श्रुति साक्ष्य इकट्ठे किये जिनकी मदद् से प्राचीन भाण्डेर अथवा भद्रावती राज्य के बारे में जानकारी प्राप्त हुई।

भाण्डेर में तमाम प्राचीन भारत एवं मध्यकालीन भारत के ऐतिहासिक अवशेष हैं। जैसे कि सोनतलैया पर बनाया गया लक्षमण मंदिर, सिकंदरपुर में बनी सिकंदर मीनारें जो कि मध्यकालीन भारत के अवशेष के रूप में आज भी हैं। इसी क्रम मे भाण्डेर के ह्रदय स्थल में विराजमान चतुर्भुजराज सरकार का इतिहास भी बहुत अद्भुत है। बहुत चमत्कारी मूर्ति के रूप में सरकार के प्रत्येक गुरूवार को साक्षात दर्शन होते हैं एवं श्रद्धालुओ की मनोकामना पूर्ण होती है। यही कारण है कि प्रति गुरूवार को लम्बी कतारों में दर्शन हो पाते हैं। जन श्रुतियों के माध्यम से पता चला है कि मंदिर लगभग 500 वर्ष पुराना है।

प्राचीन भारत के अन्त के इतिहास में देखतें हैं तो भर्रौली का शिव मंदिर १२बी शताब्दी में चन्देल राजाओं के द्वारा बनाया गया है जो कि खजुराहो के मंदिरों के समकालीन हैं। मंदिर की स्थापत्य कला, पाषाण की दीवारों पर उकेरी गई कलात्मक कशीदाकारी एवं निर्माण शैली चन्देल राजाओं के स्थापत्य कला से मेल करती है। चूकि पूर्व में यह ओरछा राजवंश के अधीन रहा है। इसलिए भाण्डेर जिसे पूर्व में भद्रावती के नाम से जानते थे, बुन्देला राजाओं के आधिपत्य में रहा हैं।

भाण्डेर नगर के पश्चिम में रामगढ़ स्थित प्राचीन कालीमाता का मंदिर भी चन्देल वंशीय राजाओं द्वारा स्थापित किया गया था। समकालीन राजवंशों में राजधानी से दूर जंगल मे देवी काली मंदिर स्थापित किये जाते थे जो कि दुश्मन से एवं दुर्भिक्ष, प्राकृतिक आपदाओ, एवं बीमारियों से देश की रक्षा करती थी।

जब हम मध्यकालीन भारत के इतिहास का अवलोकन करते हैं तब पाते हैं कि वर्तमान भाण्डेर अथवा भद्रावती नगरी को सैनिक विन्दु के रूप में विकसित किया गया। मुगल बादशाह अकबर ने अपना सैन्य बल स्थापित किया था जिससे मुगल साम्राज्य के पूर्वी भाग के हिन्दू आक्रमणकारीयों को रोकने मे मदद मिलती होगी।

सैनिक दृष्टिकोण से उपयुक्त होने की बजह यहॉ की भौगोलिक स्थिति पर निर्भर था। भाण्डेर की भौगोलिक स्थिति पर प्रकाश डालें तो भाण्डेर तीन ओर पर्वतश्रृंखला एवं पूर्व व उत्तर में पहुज ( पुष्पावती) नदी से घिरा होने के कारण सुरक्षित था।

जब हम आधुनिक भारत के इतिहास में मुगल शासक के पतन के बाद जब अंग्रेजी हुकूमत हिन्दुस्तान पर हावी हुई। तब के दतिया गजेटियर को पढ़ते हैं तो दतिया एवं इन्दरगढ दोनों पेशवाओं के अधीन रहे हैं। चूकि भाण्डेर अर्थात भद्रावती अकबर एवं पेशवा का सैन्य सूबा रहा है। इसलिए भाण्डेर भी पेशवा के द्वारा नियुक्त राजवंश का महत्वपूर्ण सैन्य सूबा रहा है।

जैसा कि हम जानते हैं कि भारत के प्रथम स्वतंत्रता संग्राम की क्रॉन्ति 1857 में हुई थी। जिसकी प्रमुख नायिका झॉसी की रानी लक्ष्मीबाई थी। 1857 की क्रांति एक सैनिक विद्रोह था। लार्ड डलहौजी की हड़प नीति की आग में सूरत सतारा नागपुर झॉसी आदि राज्य जल रहे थे।जोकि 1857 की क्रान्ति के रूप उत्पन्न हुई।  युद्ध के दौरान  जब अंग्रेजी सेना रानी लक्ष्मीबाई की सेना पर हॉवी हुई तो महारानी  लक्ष्मीबाई ने सुरक्षा के दृष्टिकोण से भाण्डेर क्षेत्र में प्रवेश किया। क्योंकि भाण्डेर क्षेत्र उस समय पेशवा की ओर से नियुक्त शासक झॉसी नरेश के अधीन था। हालॉकि ग्वालियर के तत्कालीन शासक ने अंग्रेजों की अधीनता स्वीकार कर ली थी। परन्तु झॉसी ने अधीनता स्वीकार नहीं की थीं।  चूकि रानी लक्ष्मीबाई भी पेशवा के अधीनस्थ झॉसी राजगद्दी पर शासक के रूप में थी इसलिए उनको अपने ही राज्याधीन भाण्डेर पर भरोसा था एवं भाण्डेर के रास्ते कालपी जाने के लिए खण्डेराव दरबाजे से घोड़े पर कूच किया एवं भाण्डेर दरबाजे से होती हुई भाण्डेर की ओर सुरक्षा के दृष्टकोण से चल पड़ी। भाण्डेर में भी उस समय तमाम सूरवीर थे जोकि महारानी की रक्षार्थ अपने प्राण न्यौछावर करने से नही चूके। भर्रौली गॉव मे दॉगी बाबा का समाधि स्थल एवं सालोंन गॉव मे नन्दा बाबा की समाधि स्थल 1857 की क्रान्ति की याद दिलाते हैं। ऐसा बुजुर्गों की जुबानी सुना है कि महारानी जब झॉसी युद्ध क्षेत्र से भर्रौली मौजे से होकर गुजर रही थी तो पानी पीने के लिये कुछ समय के लिए एक कुये पर रूकी इतने मे अंग्रेजी सेना वहॉ आ पहुची।तो भर्रौली एवं सालोन के इन सूरवीरों ने महारानी की सुरक्षा के हित मे संग्राम किया। एवं देश हित में अपने प्राण न्यौछावर किये। यही कारण है कि उस संकट की घड़ी में भाण्डेर भी स्वतंत्रता की लड़ाई में झॉसी की रानी का रक्षक रहा। कुछ समय विश्राम करने के पश्चात महारानी अपने चन्द सैनिकों के साथ कालपी की ओर प्रस्थान कर गई थी।

उपरोक्त लेखन पूर्णतः जन श्रुतियों एवं पुरातात्वि अवशेषों के वर्तमान परिदृश्य एवं उनके समकालीन निर्माण कला पर आधारित है।जोकि पूर्णतः काल्पनिक हैं। लेखक,,, माताप्रसाद दुबे ,